**Ziemas rudzu šķirnes ‘Stendes II’ uzturēšanas shēma**

Ziemas rudzi ‘Stendes II’ Stendes PC laikā no 2019. līdz 2022. gadam tika sēti 5-10 m2 izmēģinājumu lauciņos. Katru gadu tika izvērtētas šķirnes saimnieciski lietderīgās īpašības un graudu kvalitāte, kā arī noteiktas šķirnei raksturīgās morfoloģiskās pazīmes (deskriptori). Rudenī 2022. gadā, lauciņi apvienoti un iesēts pavairojums 0.5 ha platībā Stendes PC sertificētā bioloģiskajā laukā. Sākot no 2023. gada, tiks uzsākts mērķtiecīgs sēklkopības darbs - elites augu atlase, izvērtēšana, labāko augu tālāka pavairošana un apvienošana pēc sekojošās shēmas:

1. Elites augu sēja (500-800 gab.).
2. Elites augu 1. gada pēcnācēju pārbaude.
3. 1. gada pavairojums.
4. Izlases sēklas sagatavošana.
5. Pirmsbāzes sēklas sagatavošana un nodošana sēklkopības nodaļai.

***Elites augu izlase***

Elites augu izlase tiek veikta no izlases audzētavas. Augu izlasi veic pēc šķirnei raksturīgajām morfoloģiskajām pazīmēm. Augus atlasa ar visām saknēm. Laboratorijā veic elites augu analīzi, nosakot sekojošas morfoloģiskās pazīmes: auga garumu, vārpas garumu, vārpiņu skaitu, vārpas blīvumu, graudu skaitu un svaru vārpā. Rezultātā atlasa šķirnei tipiskākos augus (standartnovirzes robežās), kurus izsēj tālāk I gada pēcnācēju pārbaudes audzētavā.

***I gada pēcnācēju pārbaude***

Izsēj 100 graudus uz 1m2, no katras ģimenes. Veģetācijas laikā katrai ģimenei vērtē, vārpošanas laiku, izlīdzinātību pēc auga garuma, ražību. Ģimenes, ar ražību zem vidējās, brāķē.

***I gada pavairojums***

Sēj labākās ģimenes. Katru augu izsēj savā lauciņā. Rindu attālums 20 cm. Līdz ziedēšanai izbrāķē augus pēc šķirnei netipiskām pazīmēm, pēc auga garuma neizlīdzinātās ģimenes. Pēc novākšanas visas ģimenes apvieno. Ja nepieciešams ātrāk savairot materiālu, bet mazākā apjomā, iegūtās sēklas izmanto kā izlases sēklas, ja sēklas ir maz, iegūto sēklu izmanto II gada pavairojuma (izlases audzētavas) apsēšanai.

Sagatavoja: AREI Stendes pētniecības centra LSAN nodaļas pētniece Vija Strazdiņa